Ψυχικό, 20/3/2020

**1ο Δημοτικό Σχολείο Ψυχικού**

*Αγαπητά μας παιδιά,*

Τον τελευταίο καιρό ζούμε όλοι μας κάτω από πρωτόγνωρες συνθήκες, λόγω μιας σοβαρής κατάστασης που έχει αλλάξει την καθημερινή μας ζωή. Οι περισσότεροι ενήλικοι εργαζόμενοι, όπως οι γονείς σας, παραμένουν στο σπίτι εργαζόμενοι εξ αποστάσεως ή απέχοντας τελείως από την εργασία τους.

Εσείς τα παιδιά, λόγω αναστολής της λειτουργίας των σχολείων όλης της χώρας, παραμένετε στο σπίτι, ακολουθώντας τους κανόνες που έχει λάβει η πολιτεία για την προστασία της υγείας όλων μας.

Κάθε δοκιμασία όμως είναι μια ευκαιρία και μια πρόκληση για να αναλογιστούμε:

* τον θησαυρό της υγείας στον άνθρωπο
* την αξία των καθημερινών στιγμών και συνηθειών μας, να ξυπνάμε το πρωί και να πηγαίνουμε οι μεγάλοι στις εργασίες μας κι εσείς τα παιδιά στο σχολείο, να συναντάμε φίλους και γνωστούς, να κυκλοφορούμε άφοβα στο δρόμο, να κάνουμε τις απογευματινές μας δραστηριότητες.

Αφού όμως τον τελευταίο καιρό είμαστε αναγκασμένοι να στερούμαστε όλα αυτά, ας σκεφτούμε τρόπους να αξιοποιήσουμε τη μέρα μας εκμεταλλευόμενοι δημιουργικά το χρόνο που περνούμε **υποχρεωτικά στο σπίτι**.

Εμείς οι δάσκαλοί σας, ενδεικτικά προτείνουμε:

* να παίξετε επιτραπέζια παιχνίδια
* να διαβάσετε ένα λογοτεχνικό βιβλίο και με χαρά θα σας ακούσουμε να το παρουσιάζετε όταν επιστρέψουμε στο σχολείο
* να κάνετε μια κατασκευή, ένα κολάζ ή μια ζωγραφιά, τα οποία θα φέρετε για να στολίσουμε την τάξη
* να δείτε αξιόλογες παιδικές ταινίες στην εκπαιδευτική τηλεόραση

Την ερχόμενη εβδομάδα, το σχολείο θα σας ενημερώσει μέσω των ηλεκτρονικών διευθύνσεων των γονέων σας ή της ιστοσελίδας του σχολείου μας για συγκεκριμένες εργασίες επαναληπτικές ή εμπεδωτικές, με σκοπό να διατηρήσετε την επαφή σας με τη μαθησιακή διαδικασία.

Σας χαιρετούμε, ευχόμενοι υγεία για όλους μας!

 και μην ξεχνάτε... **Μένουμε Σπίτι**

 **Η Διευθύντρια και οι δάσκαλοί σας**